Comrades-kampioen erg aangerand terwyl hy oefen  Nick Bester in die hospitaal. Foto: Sharon Bester Die Comrades-kampioen Nick Bester is Sondag aangeval en erg aangerand terwyl hy geoefen het. Bester het in die Magaliesberg, noord van Pretoria, geoefen toe hy aangeval is. Volgens sy seun, Shaun-Nick, is sy pa van agter af aangeval en met ŉ klip teen die kop geslaan. “Hulle het voortgegaan om hom aan te rand en drie ribbes en sy wangbeen gebreek. Hy het beserings aan sy kop en verskeie snye oor sy lyf opgedoen.” Volgens Shaun-Nick is sy pa vasgebind en moes hy op sy rug teen die berg afseil om hulp te kry. Hy is hierna in ŉ hospitaal opgeneem vir toetse. Bester het in 1991 die Comrades gewen en is tans die bestuurder van die Nedbank-hardloopklub. Hy is in 2010 ook aangeval terwyl hy geoefen het. Tydens die voorval is Bester van sy fiets afgegooi en aangerand waarna die aanvallers met sy duur bergfiets op die vlug geslaan het.